Hennie Jacobs (gebore 20 Junie 1981) is 'n Suid-Afrikaanse akteur, musikant, sanger, komediant en liedjieskrywer. Hennie Jacobs is gebore as die seun van Francois en Esther Jacobs op 20 Junie 1981 in Pretoria, provinsie Transvaal (nou Gauteng) van Suid-Afrika. Jacobs het in Pretoria grootgeword en is die jongste van drie kinders (hy het 'n ouer broer en suster). Nadat hy in 1999 aan die Hoërskool Waterkloof in Pretoria gematrikuleer het, studeer hy aan die Universiteit van Pretoria vir 'n BComm-graad (Hotel en Toerismebestuur). In 2001 studeer hy Drama aan Technikon Pretoria, nou bekend as Tshwane Universiteit vir Tegnologie, waar hy in 2003 'n Baccalaureus Technologiae in Drama ontvang. In November 2008 was Jacobs en sy verloofde, Marissa Vosloo, die slagoffers van 'n motorkaping by 'n vulstasie by Paulshof in die noorde van Johannesburg. Die kaper het die egpaar met 'n 9 mm-pistool gedreig en hul voertuig geroof. Niemand is beseer nie. Op Saterdag 6 Desember 2008 is Jacobs en Vosloo in die bos getroud in 'n bruilof met 'n Shebeen-tema.